Το 2020 είναι μία χρονιά που η ανθρωπότητα θα θυμάται για πάντα.

Μέσα σε λίγους μήνες, η πανδημία του κορωνοϊού ανέτρεψε τα πάντα στον πλανήτη. Από την οικονομία και όλους τους κλάδους του επιχειρείν, μέχρι την εκπαίδευση και την εργασία.

Τι έχουμε μάθει από τη μέχρι τώρα δύσκολη μάχη απέναντι στον ιό:

**- Η τεχνολογία είναι ο μεγάλος μας σύμμαχος**. Τα ψηφιακά μέσα βοήθησαν την πολιτεία, τις επιχειρήσεις και τους πολίτες να μετριάσουν τις επιπτώσεις της υγειονομικής κρίσης και να συνεχίσουν την καθημερινότητά τους με ασφάλεια. Η πανδημία λειτούργησε ως επιταχυντής της **ψηφιακής ανάπτυξης** στη χώρα μας. Είναι πλέον πεποίθηση όλων ότι η ανάπτυξη αυτή πρέπει να συνεχιστεί, με ακόμη ταχύτερους ρυθμούς.

**- Η κοινωνία επέδειξε μεγάλη αλληλεγγύη**. Η υπεύθυνη στάση των συμπολιτών μας συνέβαλε καθοριστικά στην εθνική προσπάθεια για την αναχαίτηση της πανδημίας. Η κινητοποίηση του ιδιωτικού τομέα ξεπέρασε κάθε προηγούμενο. Η **συνεργασία**, η **αλληλεγγύη** και η **υπευθυνότητα**, αποτελούν τη θετική παρακαταθήκη του covid19.

**- Αναδείχθηκε ο ρόλος της επιστήμης και της έρευνας**. Η υγειονομική κρίση ανέδειξε τα οφέλη της επένδυσης στη γνώση, την έρευνα και την καινοτομία. Ταυτόχρονα, διαπιστώσαμε τους κινδύνους από τη διασπορά των fake news.

Δεν γνωρίζουμε ακόμη ποιες θα είναι οι συνολικές επιπτώσεις του covid19 στην κοινωνία και την οικονομία. Όμως ξέρουμε ήδη ότι η πρωτοφανής αυτή κρίση αποτελεί μία **ευκαιρία για αλλαγή**.

Είναι βέβαιο ότι η **βιώσιμη ανάπτυξη** θα έχει πρωταγωνιστικό ρόλο στην μετά-covid εποχή. Η προστασία της ανθρώπινης υγείας και του φυσικού περιβάλλοντος, η στροφή σε ψηφιακές λύσεις όπως η τηλεργασία, η διεθνής αλληλεγγύη, έρχονται σε πρώτο πλάνο, **αλλάζοντας δομικά τον τρόπο που λειτουργούμε**.

Για τον **Όμιλο ΟΤΕ**, η βιώσιμη ανάπτυξη δεν είναι κάτι καινούριο. Αποτελεί **μέρος του στρατηγικού σχεδιασμού** και της **λειτουργίας** μας, εδώ και πολλά χρόνια. Η πανδημία έφερε ακόμη πιο ψηλά την ατζέντα μας για τη **στήριξη της κοινωνίας, της οικονομίας, του περιβάλλοντος.**

Από την πρώτη στιγμή, θέσαμε ως προτεραιότητα την **ασφάλεια των ανθρώπων μας**, αλλά και την **απρόσκοπτη λειτουργία των δικτύων και των υπηρεσιών** μας. Προχωρήσαμε άμεσα σε δράσεις για τη διευκόλυνση των συνδρομητών COSMOTE, την ενίσχυση του εθνικού συστήματος υγείας, τη στήριξη του έργου της Πολιτείας. Η συνολική συνεισφορά του Ομίλου ΟΤΕ τις ημέρες της κρίσης, **ξεπέρασε τα 12 εκατ. ευρώ**.

Κοιτώντας μπροστά, θέλουμε να διασφαλίσουμε ότι οι **τηλεπικοινωνίες** και η **τεχνολογία θα παραμείνουν ο μεγάλος σύμμαχος** της κοινωνίας, των πολιτών και του περιβάλλοντος.

Για τον σκοπό αυτό:

* συνεχίζουμε **αμείωτο το επενδυτικό μας πλάνο** για **τις υπηρεσίες και τα** **δίκτυα επόμενης γενιάς**, όπως το FTTH και -σύντομα- το 5G,
* συνεχίζουμε τις δράσεις για τη **στήριξη των ευαίσθητων κοινωνικών ομάδων**,
* θέτουμε νέους **φιλόδοξους περιβαλλοντικούς στόχους** για την αντιμετώπιση της κλιματικής αλλαγής, αλλά και τη σταδιακή κατάργηση των πλαστικών μίας χρήσης,
* επενδύουμε στην **ανάπτυξη των ανθρώπων μας**, λαμβάνοντας υπόψη τις νέες τάσεις και δυνατότητες στον τομέα της εργασίας,
* εντείνουμε τις πρωτοβουλίες μας **για την ενίσχυση των ψηφιακών δεξιοτήτων** των πολιτών.

Ώστε, επιστρέφοντας σε μία **νέα κανονικότητα**, να μπορούμε **όλοι να ανέβουμε στο άρμα της ψηφιακής εποχής** και να **φτιάξουμε έναν κόσμο καλύτερο,** για εμάς και τα παιδιά μας.

Μιχάλης Τσαμάζ, Πρόεδρος και Διευθύνων Σύμβουλος Ομίλου ΟΤΕ